Oudkollega getuig in Jason Rohde-saakJason Rohde (Foto: Henk Kruger/ANA/African News Agency) ŉ Voormalige kollega van die moordbeskuldigde Jason Rohde, wat ook die maatskappy se jaarlikse konferensie by die Spier-wynlandgoed in Julie 2016 bygewoon het, het Woensdag in die Wes-Kaapse hooggeregshof getuig. Brendan Miller is ondervra oor wat die aand gebeur het voor Susan Rohde op 24 Julie 2016 dood aangetref is in die hotelkamer wat sy met haar man gedeel het. Haar liggaam het aan ŉ elektriese koord aan ŉ haak agteraan die badkamerdeur gehang. Die staat voer aan Jason het sy vrou vermoor en wou dit soos ŉ selfmoord laat lyk. Die verdediging hou vol die tragedie was ŉ selfmoord. Miller het aan die hof gesê hy is vroeër die aand weg by die funksie en het na een van die hotel se kroeë gegaan en daar ŉ paar drankies gaan drink voor hy saam met ŉ kollega na sy kamer teruggekeer het. “Ons het ŉ glas wyn gedrink en Jolene Alterskye het daar opgedaag. Ons was ŉ paar minute lank daar en toe het Jason opgedaag, gevolg deur Susan ŉ paar sekondes daarna,” het die hof gehoor. Kaapstad-eiendomsagent Alterskye was Rohde se minnares en het ook die konferensie bygewoon. “[Jason] het ingestap en hy het op die bed naaste aan die badkamer gaan sit. Sover ek kan onthou het hy en Susan omtrent dieselfde tyd opgedaag en sy het soortvan in die gang af beweeg en Jason geroep. Ek het vir Jason ŉ drankie aangebied, en hy het ‘ja’ gesê, en gaan sit. Sy het net herhaal ‘Jason, Jason’, en hy het opgestaan en uitgestap,” het Miller gesê. Op ŉ vraag van adv. Graham van der Spuy, vir Rohde, of hy enige fisiese kontak tussen Susan en haar man in die kamer gesien het, het Miller geantwoord: “Nee, glad nie.” Van der Spuy wou weet of hy kan onthou wat die atmosfeer in die kamer was in daardie stadium. “Dit was bietjie ongemaklik en almal het stilgebly, want hulle het nooit verwag dat Jason Rohde en Alterskye na die kamer toe sou kom ná spekulasie oor hul verhouding nie.” Hy het aan die hof gesê hy het aan Rohde ŉ boodskap gestuur om te hoor of hy “oukei” is ná hy saam met sy vrou daar weg is. Hy het die volgende oggend om 07:00 ŉ reaksie gekry: “Drama, maar oukei.” Die saak hervat Maandag, 13 Augustus. Lees alle vorige berigte oor Jason Rohde op Maroela Media.